Hy is die vierde geslag wat boer op die plaas, en hy en sy vrou, Carina, woon in die huis wat sy oupagrootjie, Jan Hendrik Meyer, in 1898 gebou het.
"Ek is baie trots om hier te boer en geniet die geskiedenis van die plaas,”sê Tertius. Hy vertel met trots van hoe sy oupagrootjie se naam nog op ‘n wisseltrofee in Katco se trofeekamer in Cathcart staan vir die beste uitvoervrugte vir 1928. Een van die naartjieboorde was verlede jaar 90 jaar oud en Tertius het spesiale verpakking vir die oes gemaak om dit te vier. Hy het ook planne om die oorspronklike pakhuis in ‘n plaasmuseum te omskep.
As jy hom nie op sy geliefde plaas kry nie, is hy heelwaarskynlik op sy motorfiets êrens op ‘n avontuurrit of op sy ski op die Kromrivier.
Maar hy is bekommerd oor die toekoms van water in die land. "Daar moet nog damme gebou word en daar word nie damme gebou nie. Water moet meer gestoor word, soos ‘n lewenspolis vir voedselsekerheid.”
Hy het ‘n passie vir sy werk en sê hy het dit by sy pa geleer. "Die lekkerste van boerdery is om ontwikkeling te sien, om iets uit niks te maak. As jy ‘n passie het vir jou werk, voel dit nie soos werk nie.” Sy pa wat nou 78 jaar oud is en op Jeffreysbaai afgetree is, kom steeds gereeld werk in die pakhuis as hy kom kuier.